ཡིག་ཐོག་རྩོམ་རིག་ལ་མཚོན་ན།རྩོམ་པ་པོ་མང་ཆེ་བ་ཆོས་པ་ཡིན་ཅིང༌།ཁྱིམ་པའི་རྟེན་ཅན་གྱི་རྩོམ་པ་པོ་རྣམས་ལའང་སངས་རྒྱས་ཆོས་ལུགས་ཀྱི་ཤན་ཞུགས་ཐེབས་མེད་པ་ཞིག་མི་སྲིད་པས།ཁོ་ཚོས་བརྩམས་པའི་རྩོམ་རིག་བརྩམས་ཆོས་སུ་མངོན་པའི་མི་ཚེའི་ལྟ་བ་ནི།སྤྱིར་མཐོ་རིས་ཀྱི་ལུས་རྟེན་དཀོན་ཞིང༌།དེ་ལས་ཀྱང་དལ་འབྱོར་གྱི་མི་ལུས་དཀོན་ཏེ།མགོན་པོ་ཀླུ་སྒྲུབ་ཀྱིསརྒྱ་མཚོ་ཆེར་གཡེངས་གཉའ་ཤིང་བུ་ག་དང༌།།རུས་སྦལ་འཕྲད་པ་བས་ཀྱང་དུད་འགྲོ་ལས།།མི་ཉིད་ཆེས་ཐོབ་དཀའ་བ་མི་དབང་གིས།།དམ་ཆོས་སྤྱོད་པས་དེ་འབྲས་མཆིས་པར་མཛོདཅེས་རྒྱལ་པོ་བདེ་སྤྱོད་བཟང་བོ་ལ་གདམས་པ་དང༌།རྒྱལ་སྲས་ཞི་བ་ལྷསརྒྱ་མཚོ་ཆེར་གཡེངས་གཉའ་ཤིང་གི།བུ་གར་རུས་སྦལ་མགྲིན་ཆུད་ལྟར།།མི་ཉིད་ཤིན་ཏུ་རྙེད་དཀའ་གསུངསཞེས་པ་ལྟར་དང༌།གཞན་ཡང༌།གྱང་ལོགས་ཀྱི་ཞལ་བ་འཇམ་པོ་ལ་སྲན་མ་གཏོར་བ་ཆགས་དཀའ་བའི་དཔེ་དང༌།ཁབ་རྩེ་གྱེན་དུ་བསྟན་པ་ལ་སྲན་མ་སྤུངས་ཀྱང་རེ་རེ་ཙམ་ཡང་ཆགས་དཀའ་བའི་དཔེར་བསྟན་པ་བཞིན་རྙེད་དཀའ་ཞིང༌།རྙེད་ན་དོན་ཆེ་བ་དང༌།གསེར་སྲང་སྟོང་གི་རིན་པས་ཀྱང་མི་ཁུགས་ལ་ཡིད་བཞིན་གྱི་ནོར་བུ་ལས་ཀྱང་དཀོན།དེ་ལྟར་རྙེད་པར་དཀའ་བའི་དལ་འབྱོར་རྙེད་ཀྱང་ཡུན་རིང་སྡོད་ལོང་མེད་པར་མི་རྟག་འཆི་བའི་དབང་དུ་འགྲོ།ཤི་ནས་ཀྱང་མི་ཤི་བའམ་ཆུ་བསྐམས་པ་ལྟ་བུ་ཞིག་ཡིན་པ་དེ་ཀ་ལས་གཞན་དུ་མི་འདུག་ཀྱང༌།ཤི་ནས་ཀྱང་མེད་དུ་མི་འགྲོ་ཞིང་སྐྱེ་བ་ལེན་དགོས་པ་ཡིན།སྐྱེ་བ་ཞིག་བླངས་ཕྱིན་ཆད་འཁོར་བའི་གནས་ལས་མ་འདས།དེས་ན་ད་རེས་ཀྱི་སྐྱེ་བ་འདིར་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་ཐར་ཏེ་གཏན་དུ་བདེ་བ་རྫོགས་པའི་སངས་རྒྱས་ཀྱི་གོ་འཕང་ཐོབ་པ་ཞིག་ཅི་ནས་ཀྱང་བྱེད་དགོས་པར་འདོད་པ་ནི་བོད་ཀྱི་སྲོལ་རྒྱུན་ཡིག་ཐོག་རྩོམ་རིག་ལས་བསྟན་པའི་མི་ཚེའི་དམིགས་ཡུལ་མཐར་ཐུག་ལགས་པས།སངས་རྒྱས་ཀྱི་སྐྱེས་རབས་ཡིན་ནའང་འདྲ།སྐྱེས་བུ་དམ་པའི་རྣམ་ཐར་དང་རྟོགས་བརྗོད་ཡིན་ནའང་འདྲ།རྒྱལ་པོ་དང་དཔའ་བོའི་གཏམ་རྒྱུད་གང་ཡིན་ཡང་མི་ཚེའི་ལྟ་བ་གོང་ལྟར་ཡིན་ལ།བརྗོད་གཞིར་བདམས་པའི་མི་སྣ་ཡང་ལྟ་བ་དེ་དང་མཐུན་པའི་རིགས་ཡིན་པ་ལས་ཐར་བ་དང་ཐམས་ཅད་མཁྱེན་པ་དོན་དུ་མི་གཉེར་བའི་རིགས་མིན་ནོ།།དཔེར་ན།རྗེ་བཙུན་མི་ལ་རས་པའི་རྣམ་མགུརལྟ་བུ་སྟེ།ཁོང་གི་རྣམ་ཐར་མདོར་བསྡུས་ཤིག་རྗེ་བཙུན་རང་གི་མགུར་གླུ་ལས་བྱུང་སྟེ།རྡོ་རྗེ་འཆང་གིས་བྱིན་བརླབས་པ།།ཏེེ་ལོ་ནཱ་རོའི་སྤྱན་སྔ་རུ།།དཀའ་བ་སྤྱད་པའི་ངོ་མཚར་ཅན།།ཕ་སྐད་གཉིས་སྨྲ་བའི་ལོ་ཙཱ་པ།།སྒྲ་སྒྱུར་མར་པ་མ་ལགསསམ།།དེ་ཡི་ཐུགས་རྗེས་བསྐྱངས་པ་ཡི།།ང་རང་མི་ལ་རས་པ་འདི།།ཕ་མི་ལ་ཤེས་རབ་རྒྱལ་མཚན་དང༌།།ཨ་མ་མྱང་ཚ་དཀར་རྒྱན་ཡིན།།ང་རང་ཐོས་པ་དགའ་ཞེས་ཟེར།།སྔོན་གྱི་རྒྱུ་འབྲས་མི་སླུ་བས།།ངེད་མ་སྨད་བསོད་ནམས་ཆུང་བའི་ཕྱིར།།ཡབ་མི་ལ་དེ་ཉིད་དགུང་ལ་གཤེགས།།སྒྱུ་མའི་ཟས་ནོར་གང་ཡོད་རྣམས།།ཨ་ནེ་དང་ཨ་ཁུ་གཉིས་ཀྱིས་ཕྲོགས།།ངེད་མ་སྨད་ཀྱིས་ཁོང་གི་གཡོག་པོ་བྱས།།ཟ་མ་ཁྱི་ཡི་ལྟོ་བ་ལ།།གོས་སུ་དུག་པོ་ཚེམ་བེར་གྱོན།།སྐྱི་བསེར་རླུང་དང་འཁྲུག་པ་ཤོར།།ཨ་ཁུའི་འཐབ་རྡུང་རྒྱུན་དུ་ཁུར།།ཨ་ནེའི་ངོ་འཛུམ་དཀར་ནག་བལྟས།།བྲན་གཉའ་ཤོར་གྱི་གདན་ས་ངེད་ཀྱིས་ཕྲོགས།།ངེད་མ་སྨད་ལ་སྡུག་པ་རེས་མོས་བབ།།སྡུག་བསྔལ་གྱི་ཡི་མུག་བཟོད་གླགས་མེད།།བླ་མ་གཡུང་སྟོན་དང་རོང་སྟོན་ལྷ་དགའ་ལ།།མཐུ་སེར་གཏད་གསུམ་པོ་རྫོགས་པར་བསླབས།།ཨ་ཁུ་དང་ཨ་ནེས་ཐོག་དྲངས་པའི།།ཡུལ་མི་ཁྱིམ་མཚེས་ཕུང་ལ་བཏང༌།།ང་དེ་ཕྱིར་བསམས་ཤིང་འགྱོད་པ་སྐྱེས།།རྗེ་ནཱ་རོ་དང་མེེ་ཏྲིས་བྱིན་བརླབས་པ།།ལྷོ་ཆུ་ཁྱེར་ཕུ་ན་བཞུགས་སོ་སྐད།།ཕ་ལོ་ཙཱ་པའི་སྙན་པ་རྒྱང་ནས་ཐོས།།ལམ་དཀའ་བ་སྤྱད་ནས་དྲུང་དུ་ཕྱིན།།ཕ་དྲིན་ཅན་དེ་ཡི་ཞབས་དྲུང་དུ།།ཁོ་བོ་མི་ལ་རས་པ་ངས།།ལོ་དྲུག་ཟླ་མཐོང་བརྒྱད་དུ་བསྡད།།སྲས་མཁར་དགུ་ཐོག་ཁྱམས་དང་བཅས།།དེ་རྣམས་ང་ཡིས་སངས་ཀྱིས་བརྩིགས།།ཕ་དྲིན་ཅན་དེས་ཀྱང་ཐུགས་རྗེས་བཟུང༌།།ལྟ་བའི་མཐར་ཐུག་ཕྱག་རྒྱ་ཆེ།།གནས་ལུགས་ཟབ་མོའི་ངོ་སྤྲོད་དང༌།།ཐབས་ལམ་ནཱ་རོའི་ཆོས་དྲུག་དང༌།།སྨིན་ལམ་དབང་བཞིའི་ཆུ་རྒྱུན་དང༌།།དཔལ་ལྡན་ནཱ་རོའི་ཕྱག་ལེན་ལ།།ཡིད་ཆེས་ཞལ་གདམས་བཅས་པ་གནང༌།།ངས་ཀྱང་ལེ་ལོ་མ་བགྱིས་པར།།ཚེ་འདི་བློས་བཏང་བསྒོམས་པ་ལས།།གཏན་གྱི་སྐྱིད་མགོ་དེ་ནས་ཚུགས།།ང་རྣལ་འབྱོར་བྱུང་ཚུལ་དེ་ལྟར་གདའ།།ཁྱེད་བུ་མོ་ལྔ་སྐྱིད་དོ་ལོག་ལ་བཞུགསཞེས་པ་ལྟར་སྐྱིད་སྡུག་འདྲེས་མའི་བརྒྱུད་རིམ་ལྔ་བྱུང་བ་སྟེ།ཐོག་མར་རྒྱུ་ནོར་ལོངས་སྤྱོད་འཛོམས་པའི་ཕ་མའི་དྲུང་ནས་བདེ་སྐྱིད་ཀྱི་འཚོ་བ་རོལ་པ་དང༌།དེ་ནས་བསགས་པའི་ཕ་ནོར་རྣམས་གཞན་ལ་ཤོར་ནས་ཨ་ཁུ་དང་ཨ་ནེ་ལ་གཡོག་བྱས་ནས་སྡུག་བསྔལ་སྣ་ཚོགས་མྱངས་པ།དེའི་རྗེས་འཁོན་འཛིན་གྱི་བསམ་པ་བཅངས་ཏེ་དགྲ་བོ་ཚར་བཅད་པ།བར་དུ་བླ་མ་བསྟེན་ནས་མན་ངག་ཐོབ་པ།ཐ་མར་ཉམས་སུ་བླངས་ནས་གྲུབ་པ་ཐོབ་ཅིང་བསྟན་འགྲོའི་དོན་རྒྱ་ཆེར་མཛད་པའོ།།དེ་ལྟ་བུའི་མཛད་པ་དེ་ཡང་བསྡུ་ན་དོན་གསུམ་དུ་འདུ་སྟེ།དང་པོར་མེ་འོབས་ལྟ་བུའི་འཁོར་བ་མཐའ་དག་གི་ཉེས་དམིགས་ལ་ཐུགས་སྐྱོ་ཞིང་ངེས་འབྱུང་སྐྱེས་པ་དང༌།མཐོ་རིས་ཀྱི་ལྷ་ཚངས་པ་དང་བརྒྱ་བྱིན་གྱི་བདེ་བ་ལ་ཡང་སྨོན་པ་སྐད་ཅིག་ཙམ་ཡང་མེད་པའི་ཞེན་ལོག་དང་ལྡན་པ།པད་ཚལ་ལྟ་བུའི་ཐར་བ་དང་ཐམས་ཅད་མཁྱེན་པའི་ཡོན་ཏན་མཐོང་བས་ཡིད་ཕྲོགས་ཏེ།ཆོས་ཀྱི་ཕྱིར་དུ་ལུས་སྲོག་གཏོང་བ་ལ་ཉམ་ང་དང་བག་ཚ་ཅུང་ཟད་ཙམ་ཡང་མེད་པའི་དད་བརྩོན་དང་ཤེས་རབ་སྙིང་རྗེ་ལྡན་པ།བར་དུ་བླ་མ་དམ་པས་རྗེས་སུ་བཟུང་ཞིང་ཞལ་ནས་བྱུང་བའི་བདུད་རྩི་དབེན་པའི་རི་ཁྲོད་དུ་མྱངས་པས་ཉོན་མོངས་པའི་འཆིང་བ་ལས་གྲོལ་ཏེ་ཉམས་དང་རྟོགས་པའི་མྱུ་གུ་འཁྲུངས་པ།ཡི་དམ་མཁའ་འགྲོས་རྗེས་སུ་བཟུང་ནས་ལམ་གྱི་གེགས་སེལ་ཞིང་བོགས་བཏོན་པས་ཉམས་རྟོགས་གོང་དུ་འཕེལ་ཏེ་ཆོས་ཀྱི་དགོངས་དོན་ལ་ནང་བྱན་ཆུད་པ།མཐའ་མར་སྒྲིབ་གཉིས་ལ་སོགས་པའི་སྤང་བྱ་མཐའ་དག་དབྱིངས་སུ་དག་པས་ཆོས་རྣམས་ཟད་པར་སྐྱེལ་བ།མཁྱེན་བརྩེ་ལ་སོགས་པའི་ཡོན་ཏན་མ་ལུས་པ་ཐུགས་ལ་རྫོགས་པས་སངས་རྒྱས་ཏེ་གྲུབ་མཐའ་ཕྱི་ནང་གི་གང་ཟག་ཀུན་གྱི་རྩོད་པ་དང་བྲལ་ཞིང་ཀུན་གྱི་ནང་ན་རྒྱལ་མཚན་གྱི་ཏོག་ལྟ་བུར་གྱུར་པའོ།།དེས་ན་རྗེ་མི་ལ་སོགས་སྔོན་གྱི་དམ་པ་གོང་མ་རྣམས་ཀྱི་མི་ཚེ་ལྟ་བུ་གདུལ་བྱ་རྣམས་ཐར་བ་དང་ཐམས་ཅད་མཁྱེན་པའི་སར་བགྲོད་པའི་མིག་ལྟོས་ཕེར་བའི་མཛད་བཟང་རྣམས་གནའ་རབས་བོད་ཀྱི་རྩོམ་རིག་གི་བརྗོད་བྱར་གྱུར་པ་སྟེ།དེ་མིན་མཁས་དབང་ཚེ་ཏན་ཞབས་དྲུང་མཆོག་གིསའཁོར་བའི་འདམ་ལས་སོར་གང་མ་འཕགས་ཕྱིར།།རྣམ་ཐར་བྱ་བའི་མིང་འདོགས་བྱ་མི་འོས།།ཉམས་རྟོགས་ཡོན་ཏན་རི་བོང་རྭ་མཚུངས་ཕྱིར།།རྟོགས་བརྗོད་བྱ་བའི་མིང་ཡང་ཅི་ལྟར་རིགསཞེས་གསུངས་པ་ལྟར་རོ།།དེ་བཞིན་དུརྒྱལ་བུ་དྲི་མེད་ཀུན་ལྡནདང༌།སྣང་ས་འོད་འབུམཆོས་རྒྱལ་ནོར་བཟངགཟུགས་ཀྱི་ཉི་མདོན་ཡོད་དོན་གྲུབའགྲོ་བ་བཟང་མོཔདྨ་འོད་འབརགཏམ་པདྨའི་ཚལ་གྱི་ཟློས་ཀརབྱ་མགྲིན་སྔོན་ཟླ་བའི་རྟོགས་བརྗོདགཞོན་ནུ་ཟླ་མེད་ཀྱི་གཏམ་རྒྱུདསོགས་ལས་ཀྱང་མི་ཚེའི་དམིགས་ཡུལ་མཐོ་ཤོས་ནི་ཐར་བ་དང་ཐམས་ཅད་མཁྱེན་པ་འཐོབ་པར་བྱ་བ་དེ་ཡིན་ཏེ།གཞོན་ནུ་ཟླ་མེད་ཀྱི་གཏམ་རྒྱུདཀྱི་མཇུག་ཏུ།དེ་ཡང་འདོད་དང་གཡུལ་གྱི་གཏམ་སོགས་སྙན་ངག་ལུས།།གསལ་བར་བྱེད་པའི་སྤྲོས་པ་མང་ལྡན་ཡང༌།།སྙིང་བོར་འབབ་པ་ངེས་འབྱུང་གཏམ་གྱི་རྔ་བོ་ཆེ།།གང་དག་མ་རིག་གཉིད་ལས་སློང་བའི་ཆོས་དབྱིངས་ཟབཅེས་འདོད་པ་དང་གཡུལ་སོགས་བརྗོད་བྱ་རྒྱ་ཆེན་པོ་ཞིག་བྲིས་ཡོད་ནའང༌།སྙིང་བོའི་དོན་ནི་འཁོར་བ་ལ་ངེས་འབྱུང་སྐྱེས་ཏེ་དམ་པའི་ལྷ་ཆོས་སྒྲུབ་པ་དེ་ཡིན་པར་འདོད།དེས་ན་མི་ཚེའི་ལྟ་བ་མཐར་ཐུག་གམ་རབ་ནི་ཐར་བ་དང་ཐམས་ཅད་མཁྱེན་པའི་གོ་འཕང་ལ་བགྲོད་རྒྱུ་དེ་ཡིན་ལ།དེ་མིན་རྒྱལ་པོ་དང་དཔའ་བོ་ལྟ་བུ་སྡུག་བསྔལ་གྱིས་མནར་བའི་སེམས་ཅན་རྣམས་སྐྱོབ་ནུས་པ་ཞིག་ཡིན་ནའང་སྲོལ་རྒྱུན་རྩོམ་རིག་གི་བརྗོད་བྱར་འགྱུར་ཞིང་མི་ཚེའི་དམིགས་ཡུལ་དུ་བྱེད་དོ།།དེ་བསགེ་སར་རྒྱལ་པོའི་སྒྲུངདངརཱ་མ་ཎའི་རྟོགས་བརྗོདསྐྱ་སེང་བུ་ལྔའི་རྟོགས་བརྗོདསོགས་བྱུང་བ་རེད།བོད་ཀྱི་སྲོལ་རྒྱུན་རྩོམ་རིག་ནི་འཆར་ཡན་རིང་ལུགས་ཀྱི་རྩོམ་སྟངས་ཡིན་ལ།དེ་དག་ལས་མིའི་རེ་འདུན་དང་ཕུགས་བསམ་མཚོན་པ་ཤུགས་ཆེ་སྟེ།མི་སྣ་གཙོ་བོ་ཡང་བླ་མ་དང་རྒྱལ་པོའམ།ཡང་ན་གཞན་ལས་དཔའ་རྩལ་འཛོམས་པའམ་གཞན་ལས་མཛེས་སྡུག་གི་ལང་ཆོ་རྫོགས་པ་འབའ་ཞིག་ཡིན།སྤྱི་ཚོགས་གསར་བའི་ནང་དུ་རིག་གཞུང་གསར་བ་དང་བསླབ་ཚན་གསར་བ།ཁོར་ཡུག་གསར་བ་བཅས་ཀྱི་ཤན་ཤུགས་ལ་བརྟེན་ནས་བརྩམས་ཆོས་དག་གི་མི་སྣ་གཙོ་བོ་ནི་ཞིང་པ་དཀྱུས་མ་དང་འབྲོག་པ་དཀྱུས་མ་སོགས་མི་ཕལ་བ་དག་ཡིན།རྩོམ་མཁན་ཚོས་རང་གི་སྒྲུང་གཏམ་ཁྲོད་ཀྱི་མི་སྣའི་དགའ་སྐྱོ་ཆགས་སྡང་གི་འཚོ་བ་བྲིས་པ་བརྒྱུད་ནས་བོད་མི་རྣམས་ཀྱི་བསམ་པའི་འཁྱེར་སོ་དང་རང་གི་ཕ་ཡུལ་དུ་གནས་པའི་གནད་དོན་དག་མཚོན་པར་བྱེད་དེ།དཔེར་ན།སྐུ་ཞབས་དོན་གྲུབ་རྒྱལ་གྱིསད་ཀྱིས་བཅོམ་པའི་མེ་ཏོགདངཚུལ་ཁྲིམས་རྒྱ་མཚོཚེ་རིང་དོན་གྲུབ་ཀྱིལམདངར་ལོསྟག་འབུམ་རྒྱལ་གྱིལྷིང་འཇགས་ཀྱི་རྩྭ་ཐངདངཧྭ་པ་གསོས་པའི་ཟིན་བྲིསརང་སྒྲའིབྲག་ཁུང་པ་དང༌།ཁོའི་ཉེ་འཁོར་གྱི་ཚོང་པ་ཚོདུས་རབས་འདིའི་ན་གཞོན་རྩོམ་པ་པོ་ཅོ་ནེ་ཡུམ་ཚེ་རིང་གིསེམས་ཁུརདངསྡོམ་པ་སྲུང་བལྷ་བྱམས་རྒྱལ་གྱིགྲིབ་གཟུགས་ཁྲོད་ཀྱི་མི་ཚེདངདབྱར་རྩྭ་དགུན་འབུསོགས་ལྟ་བུ་རེད།སད་ཀྱིས་བཅོམ་པའི་མེ་ཏོགནི་བུ་བུ་མོ་མངལ་ན་ཡོད་དུས་གཉེན་རྟགས་བརྒྱབ་པའི་སྲོལ་རྒྱུན་གྱི་བསམ་བློ་ལ་དགག་པའི་སྒྲུང་གཏམ་ཞིག་ཡིན་ལ།བསམ་བློ་དེ་དང་ལུགས་སྲོལ་དེས་མི་རབས་གསར་བའི་རང་དབང་རང་འཐད་ཀྱི་བརྩེ་དུངས་ལ་གེགས་བྱས་པ་དང་ན་གཞོན་ཕོ་མོ་དག་གི་ལུས་སེམས་གཉིས་ཀར་སྡུག་བསྔལ་ཚད་ལས་འདས་པ་བཟོས་པ་བྲིས་ཡོད།དེ་ཡང་རྩོམ་པ་པོ་ནི་དེང་རབས་ཀྱི་འདུ་ཤེས་ཡོད་པའི་ཤེས་ཡོན་པ་ཞིག་ཡིན་པ་དང༌།བརྩམས་ཆོས་ནང་གི་མི་སྣ་རྣམས་ཀྱང་ཞིང་པ་དཀྱུས་མ་འབའ་ཞིག་ཡིན་པས།མི་ཚེའི་ལྟ་ཚུལ་ཡང་དེ་དང་དེ་མཐུན་གྱིས་མངོན་ཡོད་དེ།མི་སྣ་གཙོ་བོ་ལྷ་སྐྱིད་ཀྱིས་རང་དབང་རང་འཐད་ཀྱི་བརྩེ་དུངས་ཀྱི་ཆེད་དུ་རང་ལྕེབས་རྒྱག་པར་རྩོམ་སྐབས་རིག་ཡག་གིས་བསྐྱབས་པ་དང༌།རང་གི་སེམས་ཁོང་གི་སྙིང་གྲོགས་ཚེ་རིང་གི་ཆེད་དུ་ཕ་མར་གསང་སྟབས་ཀྱིས་སྟོང་སྐོར་ལ་བྲོས་མོད།ལམ་བར་ནས་ཁྲམ་པ་ཞིག་ལ་ཐུག་པས་ཇོ་མོ་བྱེད་པའི་བསམ་ཚུལ་བྱུང༌།བརྩམས་ཆོས་འདི་དངསྣང་ས་འོད་འབུམ་གྱི་རྣམ་ཐརགཉིས་བསྡུར་ཚེ་གནའ་རབས་དང་མི་མཐུན་པའི་མི་ཚེའི་ལྟ་ཚུལ་ཞིག་མཐོང་ཐུབ་སྟེ།བུ་མོ་ལྷ་སྐྱིད་ཇོ་མོ་བྱེད་འདོད་པ་དེ་དམ་པའི་ཆོས་ལ་དད་པ་ཡོད་པས་མིན་ལ།འཁོར་བ་སྡུག་བསྔལ་གྱི་རྒྱ་མཚོ་ཡིན་པར་ངེས་ཤེས་སྐྱེས་པའང་མིན།མོ་ཇོ་མི་བྱ་རྒྱུའི་བསམ་བློ་དེ་ནི་ལུས་སེམས་ཀྱི་སྡུག་བསྔལ་ལས་གཡོལ་ཐབས་བྱེད་པ་ཙམ་ལས་མ་འདས།དེ་ནི་མི་སྣའི་གཤིས་ཀ་དང་དངོས་ཡོད་གནས་ཚུལ་ལའང་མཐུན་ཏེ།ལྷ་སྐྱིད་ནི་ཞིང་སྡེ་ནས་ནར་སོན་པའི་བུ་མོ་དཀྱུས་མ་ཞིག་ཡིན་པས།མོ་ལ་མཚོན་ན་དམ་པའི་ལྷ་ཆོས་ཟེར་བའང་ཚད་དེ་འདྲ་ཞིག་ལས་བརྒལ་མི་སྲིད།ང་ཚོས་གོང་དུ་བཤད་ཟིན་པ་ལྟར།བོད་གནའ་རབས་ཀྱི་བརྩམས་ཆོས་ལས་མངོན་པའི་མི་ཚེའི་ལྟ་ཚུལ་དང༌།དེང་རབས་རྩོམ་རིག་ལས་མངོན་པའི་མི་ཚེའི་ལྟ་ཚུལ་གཉིས་མི་གཅིག་ལ།དེང་རབས་རྩོམ་རིག་ལས་ཀྱང་དུས་རབས་སྔོན་མའི་མི་ཚེའི་ལྟ་ཚུལ་དང་དུས་རབས་འདིའི་མི་ཚེའི་ལྟ་ཚུལ་ལ་ཡང་མི་འདྲ་ས་ཡོད།དཔེར་ན།ཚུལ་ཁྲིམས་རྒྱ་མཚོདངསྡོམ་པ་སྲུང་བགཉིས་བསྡུར་ཏེ་དཔྱད་ཚེ་ཤེས་ཐུབ།ཚུལ་ཁྲིམས་རྒྱ་མཚོནི་དུས་རབས་སྔོན་མའི་ནང་དུ་སྐུ་ཞབས་དོན་གྲུབ་རྒྱལ་གྱིས་བརྩམས་པ་ཡིན།སྒྲུང་གཏམ་དེའི་ནང་དུ་ཚུལ་ཁྲིམས་རྒྱ་མཚོ་སྟེ་གྲྭ་བཙུན་དཀྱུས་མ་ཞིག་གི་ལས་དབང་བྲིས་ནས་ཁོའི་སེམས་ཀྱི་འགལ་འདུ་སྣ་ཚོགས་མཚོན་པར་བྱས་ཡོད།ཚུལ་ཁྲིམས་རྒྱ་མཚོ་ཁོང་འདུལ་ཁྲིམས་ཡོད་པའི་གྲྭ་བཙུན་ཞིག་ཡིན་མོད།ལྷ་མོ་སྒྲོལ་མ་མཐོང་ཐེངས་རེར་རང་སེམས་རང་གིས་གཅུན་མི་ཐུབ་ལ།སྡོམ་པ་ཟེར་བ་དེ་ནི་འཚོ་བའི་བདེ་སྐྱིད་སྡོམ་བྱེད་ཀྱི་ལྕགས་ཐག་ཅིག་ཡིན་ལ།ལང་ཚོའི་འདུན་མ་འགོག་བྱེད་ཀྱི་བཙོན་ར་ཞིགཡིན་པར་འདོད།འོན་ཀྱང་མཇུག་མཐར་ཁོ་དུས་ཀྱི་འགྱུར་ལྡོག་གི་དབང་གིས་སྐྱ་སར་བབས་པ་ལས་བརྩེ་དུངས་ཀྱི་ཆེད་དུ་མིན་ལ།རྗེས་ནས་ཀྱང་རང་གི་ཡོད་ཚད་མི་རིགས་སློབ་གསོའི་ཆེད་དུ་དབུལ་རྒྱུའི་རྦད་སེམས་བཅངས་ཡོད།སྡོམ་པ་སྲུང་བནི༢༠༠༦ལོའིསྦྲང་ཆརདེབ་གཉིས་པར་བཀོད་པའི་སྒྲུང་གཏམ་ཞིག་སྟེ།དེའི་ནང་གི་མི་སྣ་གཙོ་བོ་ནི་ཨ་ཁུ་གྲགས་པར་འབོད་པའི་བཙུན་པ་གྲོང་ཆོག་པ་ཞིག་ཡིན།ཁོ་ཁྱོ་ག་དུས་རྒྱུན་ཚོང་ལ་འགྲོ་བའི་འབྲོག་ཁྱིམ་ཞིག་ལ་གྲོང་ཆོག་ཏུ་ཕྱིན་ནས།ཁྱིམ་དེའི་བུད་མེད་ཅིག་དང་མཉམ་དུ་བསྡད་པའི་ཉིན་ཤས་རིང་གི་སེམས་ཀྱི་འགྱུ་བ་བྲིས་ཡོད།རྩོམ་དེ་ལས་དགག་རྒྱག་དང་སུན་འབྱིན་ཅི་ཡང་བྱས་མེད་པར་མི་སྣ་གཉིས་ཀྱི་སེམས་ཁམས་ཀྱི་འགྱུར་བ་སྣ་ཚོགས་དང་སེམས་ཁོང་གི་འགལ་འདུ་བྲིས་པ་བརྒྱུད།མཐའ་མརམིའི་རང་རྒྱུད་ན་ཡོད་པའི་འདོད་པ་དེ་ནི་འགོག་ཐབས་མེད་པའི་སྟོབས་ཤུགས་ཤིག་ཡིནརྩོམ་པ་པོའི་སྐད་ཆཔས་དེ་ལས་ཐར་མ་ཐུབ་པ་བྲིས་ཡོད།ཚུལ་ཁྲིམས་རྒྱ་མཚོ་མར་ལོག་བྱེད་དགོས་བྱུང་མོད།དེ་ནི་རང་གཅུན་མ་ནུས་པ་ཁོ་ནའི་རྐྱེན་མིན་པར་དུས་ཀྱི་དབང་གིས་ཡིན་ལ།མར་ལོག་བྱས་རྗེས་ཀྱང་ཕ་ཡུལ་གྱི་མི་རིགས་སློབ་གསོའི་ཆེད་དུ་རང་ནུས་གང་ཡོད་དབུལ་བའི་ཆོད་སེམས་བཅངས་ཡོད་པས།མི་ཚེའི་ལྟ་བའི་ཐད་ནས་བལྟས་ན་མི་རིགས་ཀྱི་ཆེད་དུ་རང་ནུས་འབུལ་བ་དེའི་རིགས་སུ་གཏོགས་པས་ཚད་ཅུང་མཐོན་པོ་ཞིག་ཏུ་བརྩིས་ཆོག་ཕྱི་མའི་ཨ་ཁུ་གྲགས་པ་ལ་མཚོན་ན་རང་གི་འདོད་པ་རྒྱ་ཡན་དུ་བཏང་བ་ཙམ་ལས་མི་རིགས་ཀྱི་ཆེད་དུ་མིན་ལ་རྒྱལ་ཁབ་ཀྱི་ཆེད་དུ་དེ་བས་ཀྱང་མིན།ཐ་ན་རང་ཉིད་ལ་མ་འོངས་པར་ཅི་ཞིག་བྱེད་དགོས་ཀྱི་དམིགས་ཡུལ་གསལ་བོ་ཞིག་ཀྱང་མེད།དེ་ནི་འགན་འཁྲིའི་འདུ་ཤེས་མེད་པའི་མི་ཚེའི་ལྟ་བ་ཞིག་ཡིན།དེང་གི་སྤྱི་ཚོགས་ཀྱི་ནང་དུ་ཨ་ཁུ་གྲགས་པ་ལྟ་བུ་མང་དུ་འབྱུང་བཞིན་ཡོད་པས།དེ་ནི་བཟང་ལྟས་ཤིག་ཡིན་པར་མི་སེམས།ལ་ལས་སྡོམ་ཁྲིམས་སྲུང་བ་ནི་མི་གཤིས་ཀྱི་བཀག་སྡོམ་ཞིག་ཡིན་པར་འདོད་ལ།མི་གཤིས་ཀྱི་བཅིངས་འགྲོལ་ལ་འབོད་སྐུལ་བྱེད།དེའི་རྒྱུ་རྐྱེན་གཙོ་བོ་ཕྱི་ཡོང་རིག་གནས་ཀྱི་བརྡབ་གསིག་ཐེབས་པས་རེད།ནང་ཆོས་ཀྱི་ལྟ་བ་ནི་ཚུལ་ཁྲིམས་མིག་འབྲས་བཞིན་དུ་བསྲུང་རྒྱུ་དང་རང་གི་ཚེ་སྲོག་ཤོར་དགོས་རུང་ཚུལ་ཁྲིམས་ཤོར་མི་རུང་བར་གསུངས།རྩོམ་རིག་ནི་འཚོ་བ་ལས་བྱུང་ཞིང་འཚོ་བ་མངོན་མཚོན་བྱེད་པས་ན།བོད་ཀྱི་དེང་རབས་རྩོམ་རིག་གིས་ཀྱང་མང་ཚོགས་ཀྱི་འཚོ་བར་ཁ་གཏོད་ཅིང་མང་ཚོགས་ཀྱི་ཁྲོད་དུ་གནས་པའི་སྤྱི་ཚོགས་ཀྱི་གནད་དོན་དག་མཚོན་པར་བྱེད།རྩོམ་པ་པོ་ཚེ་རིང་དོན་གྲུབ་ཀྱིར་ལོལ་མཚོན་ན།མི་ཚེའི་ཕུགས་འདུན་དང་རེ་སྙེག་མེད་པར་ལེ་ལོ་དང་སྒྱིད་ལུག་གིས་དུས་འདའ་བར་བྱེད་པའི་མི་སྣ་ཞིག་བཞེང་སྐྲུན་བྱས་ཡོད།ར་ལོ་ནི་ཆུང་དུས་ནས་ཨ་མ་མ་གཏོགས་གཉེན་ཉེ་གཅིག་ཀྱང་མེད་པའི་མི་ཞིག་ཡིན་ལ།ཨ་མ་ཚེ་ལས་འདས་རྗེས་ཡུལ་མི་ཚོས་ཁོ་སློབ་གྲྭར་བསྐྱལ་མོད།སློབ་ཆུང་ལོ་བཅུར་བཏོན་ཀྱང་ཀ་མད་སུམ་ཅུའང་འབྲི་མ་ཤེས་ལ།སློབ་གྲྭ་ལས་ཕུད་རྗེས་འགྲོ་ས་འདུག་ས་མེད་པར་ཁྱིམ་ཚང་འགར་སོང་ནས་ཟོག་འཚོ་བ་སོགས་ལས་ཀ་ལས་ནས་ཕོ་བ་འགྲང་ཐབས་བྱེད།ཟོག་རྫི་བཟང་བོ་ཞིག་ཡིན་པ་དངལག་གཙང་མཁོའི་བཟང་ཆ་ཉག་གཅིག་པོ་ཡིནཡིན་པས།ཁྱིམ་ཚང་ཞིག་གིས་ཁོ་མག་པར་བཞག་མོད།ཁོས་རིམ་བཞིན་རང་གི་གཤིས་ཀ་མངོན་པར་བྱས་ཏེང་ཁྱོད་ཚང་གི་མག་པ་ཡིན་པ་ལས་གཡོག་པོ་མིན་ཅེས་ཉིན་གུང་བར་དུ་མལ་ལས་མི་ལངས་ལ།ཕོ་བ་འགྲངས་ན་ཨ་།འོ།གནའ་མིའི་གཏམ་དཔེ་ལཞེས་བརྒྱགས་སྐད་ཆེན་པོ་འཆད་པས་ཁོ་ཁྱིམ་ཚང་དེས་ཀྱང་སྒོར་ཕུད།འོན་ཀྱང་ཁོས་རང་སྐྱོན་མི་མཐོང་བར་ད་དུངང་ར་ལོ་ཚང་གི་ཕ་རྒྱལ་པོའི་འཁྲུངས་རབས།མ་རྒྱལ་མོའི་སྐྱེས་རབས་ཁྱོད་ཚོས་གོ་ཨེ་མྱོངསོགས་མདོ་མེད་ཚིག་སྟོང་འབའ་ཞིག་བཤད་ཅིང༌།མི་ཚེ་ལ་དམིགས་ཡུལ་དང་ཕུགས་འདུན་ཅི་ཡང་མེད་པར་ལྟོ་གོས་ཙམ་གྱི་ཆེད་དུ་རབ་བྱུང་བསྒྲུབས་པ་དང༌།དེ་ནས་དེའང་སྡུག་བསྔལ་ཞིག་ཏུ་བསམས་ནས་སྐྱ་སར་བབས་པ་སོགས་མདོ་མེད་འཆལ་པོ།ལེ་ལོ་དང་སྒྱིད་ལུག་གི་ངང་ཚུལ་འཛིན་པའི་མི་སྣ་ཞིག་བཞེང་སྐྲུན་བྱས་ནས།བོད་ཁམས་སུ་གནས་པའི་མི་དེའི་རིགས་ལ་ཟུར་ཟ་དང་སྐྱོན་བརྗོད་བྱས་ཡོད།ང་ཚོའི་འཚོ་བའི་ཁྲོད་དུ་མི་འདིའི་རིགས་ཤིན་ཏུ་མང་སྟེ།ལ་ལར་ལས་ཀ་ལས་འདོད་མེད་པར་རྒྱལ་ཁབ་ཀྱི་རོགས་སྐྱོར་དངུལ་ལ་རེ་སྒུག་བྱས་ནས་སྡོད་པ་དང༌།ལ་ལ་ཞིག་གིས་རྐུ་འཕྲོག་གི་ལས་ལ་བརྟེན་ནས་རང་གི་དམིགས་ཡུལ་འགྲུབ་པར་བྱེད།གང་ལྟར།མི་ཚེའི་ལྟ་བ་དང་མི་ཚེའི་དམིགས་ཡུལ་མི་འདྲ་བའི་དབང་གིས་མི་རེ་རེའི་བགྲོད་ལམ་ཡང་མི་འདྲའོ།།ཚེ་རིང་དོན་གྲུབ་ཀྱིལམཞེས་པའི་ནང་དུ་གཞོན་ནུ་མིང་སྲིང་གཉིས་ཀྱི་མི་ཚེའི་ལྟ་ཚུལ་མི་འདྲ་བའི་དབང་གིས་གདམ་གསེས་བྱས་པའི་མི་ཚེའི་མདུན་ལམ་མི་འདྲ་བ་གཉིས་བྲིས་ཡོད།དེ་ཡང་སློབ་གྲྭ་གཅིག་ནས་མཐར་ཕྱིན་པའི་མིང་སྲིང་གཉིས་ལས་ཕུ་བོ་བཀྲ་ཤིས་ནི་རྫོང་དཔོན་མགོན་པོའི་ཆང་གཏམ་གྱི་རྗེས་སུ་འབྲངས་ནས་སློབ་སྦྱོང་གི་འདུན་པ་ཉམས་ཤིང་མཐར་ཆང་རྐྱལ་ཞིག་ཏུ་གྱུར་པ་དང༌།སྲིང་མོས་སློབ་གྲྭའི་ནང་གི་སྦྱང་བརྩོན་གྱི་རྒྱུན་བསྐྱངས་ནས་མུ་མཐུད་དུ་སློབ་སྦྱོང་བྱས་པ་བྲིས་ཡོད།སྟག་འབུམ་རྒྱལ་གྱི་སྒྲུང་རིངལྷིང་འཇགས་ཀྱི་རྩྭ་ཐངལས་མི་སྣ་གཙོ་བོ་དབང་ལྡན་རྡོ་རྗེ་ནི་དུས་ཀྱི་དབང་གིས་གཞན་ཡུལ་འགྲིམས་ཤིང་ཚོང་ཆུང་ཆུང་རེ་བརྒྱབ་ནས་མ་དངུལ་ཅུང་བསགས་པས།བཅོས་བསྒྱུར་སྒོ་འབྱེད་རྗེས་སུ་འབྲོག་ཁུལ་གྱི་རྣམ་པར་འགྱུར་ལྡོག་ཆེན་པོ་བྱུང་བས།ཁོ་ཡུན་རིང་ཁ་བྲལ་པའི་ཕ་ཡུལ་དུ་ལོག་ཅིང༌།ཕ་ཡུལ་འཛུགས་སྐྲུན་གྱི་ཆེད་དུ་རང་ནུས་ཅི་ཡོད་དབུལ་རྒྱུའི་ཆོད་སེམས་བཅངས་ནས་འབྲོག་ཁུལ་དུ་ཚོང་ཁང་བསྒྲུབས་པ་དང༌།རང་གིས་མ་དངུལ་བཏང་ནས་སློབ་གྲྭ་བཙུགས་པ།སྡེ་བའི་མགོ་ཁྲིད་དང་སྡེ་མི་བསམ་ཤེས་སྐོར་ཞིག་རྩ་འཛུགས་བྱས་ནས་ཕྱི་རྒྱལ་གྱི་ཕྱུགས་ལས་ས་ཁུལ་དུ་ལྟ་སྐོར་ལ་འགྲོ་བ་སོགས་རང་གི་ནུས་ཤུགས་ཡོད་དགུ་ཕ་ཡུལ་ཕྱུག་འགྱུར་གྱི་ཆེད་དུ་ཕུལ་པའི་བླ་མེད་ཀྱི་སྤྱོད་བཟང་བྲིས་ཡོད།སྐུ་ཞབས་དོན་གྲུབ་རྒྱལ་གཙོས་པའི་རྩོམ་པ་པོ་རྒན་པ་རྣམས་ཀྱིས་ཐོག་མར་མི་རིགས་ཀྱི་ལ་རྒྱ་གླེངས་པ་དང༌།ཕུ་ནུའི་ནང་དམེ་ལ་སེམས་ཁུར།གཉེན་སྒྲིག་རང་དབང་གི་ལྟ་བ།ཕྲུ་གུ་སློབ་གྲྭར་སྐྱེལ་བའི་དགེ་མཚན།ལེ་ལོ་དང་སྒྱིད་ལུག་ལ་སུན་འབྱིན།བརྩོན་འགྲུས་དང་ཧུར་བརྩོན་ལ་བསྟོད་བསྔགས་སོགས་བྱས་ཏེ་མི་ཚེའི་དམིགས་ཡུལ་ནི་རང་དབང་དང་འགྲིག་མཐུན།མི་ཡ་རབས་ཞིག་བྱས་ཏེ་མི་རིགས་དང་རྒྱལ་ཁབ་ལ་བྱས་རྗེས་འཇོག་རྒྱུ་དེ་ཡིན་པར་འདོད་པ་དང༌།དེའང་དུས་རབས་གོང་མའི་ལོ་རབས་བརྒྱད་ཅུ་པ་ནས་དགུ་བཅུ་པའི་ནང་དུ་སྤྱི་འགྲོས་ཤིག་ཏུ་གྱུར་ཡོད་ཅིང༌།དེ་དུས་ཀྱི་རྩོམ་རིག་བརྩམས་ཆོས་མང་ཆེ་ཤོས་ཀྱིས་སྲོལ་རྒྱུན་རྙིང་བ་དང་ལྟ་བ་མཁྲེགས་འཛིན།བག་འཁུམ་དང་རྨོངས་དད་སོགས་བོད་ཡུལ་དུ་རྒྱུན་འབྱམས་སུ་གནས་པའི་གནད་དོན་ལ་སུན་འབྱིན་དང་དགག་རྒྱག་བྱས་འདུགདུས་རབས་འདིའི་ནང་དུ་བྲིས་པའི་སྒྲུང་འབྲིང་དག་ལ་བལྟས་ན་བརྗོད་བྱའི་ཁྱབ་རྒྱ་ཇེ་ཆེར་སོང་ཞིང༌།རྩོམ་པ་པོ་རྣམས་ཀྱིས་གསར་རྩོམ་གྱི་མདུང་རྩེ་འཚོ་བའི་ཁྲོད་ཀྱི་ཕྱོགས་གང་སར་གཏད་ཡོད།ལྷག་པར་གྲོང་ཁྱེར་གྱི་འཚོ་བའི་ཁྲོད་དུ་གནས་པའི་གནད་དོན་དག་ལ་སྨྱུག་རྩེ་བསྐོར་ནས་བསམ་གཞིག་བཏང་བ་ཅུང་མང༌།དཔེར་ན།རྩོམ་པ་པོ་སྟག་འབུམ་རྒྱལ་གྱིཧྭ་པ་གསོས་པའི་ཟིན་བྲིསལྟ་བུ་རེད།རྩོམ་པ་པོས་དཔོན་པོ་ཆུང་ཆུང་ཞིག་གིས་ཧྭ་པ་ཞིག་གསོས་པའི་བརྒྱུད་རིམ་བྲིས་ནས།དེང་སང་སྤྱི་ཚོགས་ཀྱི་ནད་ཡམས་ཞིག་ཏུ་གྱུར་ཡོད་པའི་སྣང་ཚུལ་ཞིག་མངོན་པར་མཚོན་ཡོད།དེ་ཡང་མཁས་དབང་དགེ་འདུན་ཆོས་འཕེལ་གྱིསའབྱོར་ཚེ་ཉེ་བའི་དྲུང་ན་ཞུམ་ཞུམ་དུ་འགྲོ་ཞིང༌།རྒུད་ཚེ་རིང་བའི་ས་ནས་མཛུབ་ཀེར་གྱིས་འཕྱ་བ།།དྲིན་བྱས་དྲིན་དུ་མི་གོ་གྲོགས་ངན་གྱི་གཤིས་ལ།།བསམ་ཞིང་ངུ་མ་དགོད་ཀྱི་སྣང་བ་ཞིག་ཤར་སོངཞེས་གསུངས་པ་བཞིན།ཧྭ་པ་དེའི་རིགས་ལ་སྟག་ཁྱི་གཟིག་ཁྱི་ལྟ་བུའི་འཕར་སྤྱང་འགོག་པའི་སྤོབས་པ་མེད་ལ།རང་གི་བདག་པོ་ལ་བློ་དཀར་ཞིང་མ་ཤི་བར་དུ་བདག་པོ་ལ་སྲུང་སྐྱོབ་བྱེད་པའི་གཤིས་ཀ་ནི་དེ་བས་ཀྱང་མེད་མོད།ཁྱིམ་ལ་མགྲོན་པོ་ཕེབས་དུས་བརྡ་གཏོང་ཐུབ་པ་དང༌།མི་ཆེན་དང་དཔོན་ཆེན་ཡོང་ན་སྤྲོ་བ་སློང་མཁས་ལ་ངོ་སོ་བྱེད་མཁས་པས་མི་ལ་ལའི་དགའ་བསུ་ཐོབ།འོན་ཀྱང་ཧྭ་པ་དེའི་རིགས་ནི་རང་གི་བདག་པོ་འབྱོར་བའི་ཚེ་ན་གམ་དུ་ཡོང་ནས་རྔ་མ་གཡུགས་ཞིང་ལྕེ་ལྡག་བྱེད་ཅིང༌།བདག་པོ་རྒུད་པའི་ཚེ་ཁྲེལ་མེད་ངོ་ལོག་བྱེད་པར་བག་མི་ཚ།དེའང་མདོར་བསྡུས་ན་རང་གི་འཚོ་གནས་ཀྱི་ཆེད་དུ་གཞན་ལ་ཧྭ་པ་ལྟར་ཁ་ཡག་ངོ་དགའ་བྱེད་པའི་མི་ཚེའི་ལྟ་ཚུལ་དེ་དམར་རྗེན་དུ་བྲིས་ཡོད།དེ་ནི་གྲོང་ཁྱེར་དང་གྲོང་རྡལ་གྱི་ཁོར་ཡུག་ན་དངོས་སུ་གནས་པའི་གནད་དོན་ཞིག་ཡིན་ལ་ད་ལྟའི་མི་ལ་ལར་དེ་ཉིད་གཤིས་སུ་གྲུབ་ཡོད།རེད་དེ།ཁྱི་གཤིས་ཀྱི་ཕྱེད་ཀ་ནི་མི་གཤིས་ཡིན་ལ།གལ་ཏེ་ཁྱི་གཤིས་དང་འབྲེལ་བའི་མི་གཤིས་དེ་ཡང་ཡལ་བར་དོར་ཚེ་དེ་ནི་སྤྱང་ཀི་རུ་གྱུར་པ་མ་ཡིན་ནམ།མི་གཤིས་དང་ཁྱི་གཤིས་ལ་བར་ཐག་ངེས་ཅན་ཡོད་ནའང༌།ལན་རེར་བསམ་བློ་རེ་བཏང་ན་མི་གཤིས་ཀྱི་ཕྱེད་ཀའང་ཁྱི་གཤིས་ཡིན་པའི་བསམ་ཚུལ་སྐྱེས་འོང༌།ཚང་མས་ཁྱི་བཟང་བོ་ཞིག་རེད་ཅེས་བཤད་དུས།ཁྱི་དེར་མི་གཤིས་ཀྱི་ཆ་མང་ཙམ་ཡོད་པར་གོ་བ་དང༌།མི་དེ་ངན་པ་ཞིག་རེད་ཅེས་ནའང་མི་དེར་ཁྱི་གཤིས་ཀྱི་ཆ་མང་བོ་འདྲེས་ཡོད་པའི་རྐྱེན་རེདཅེས་སྒྲུང་གཏམ་དུ་དེ་ལྟར་བྲིས་ཡོད་པ་ནི་བདེན་པར་སྣང༌།ད་ལྟའི་སྤྱི་ཚོགས་སུ་རང་གི་གོ་གནས་འཕར་ཆེད་དང་རང་གི་འཚོ་གནས་ཇེ་ལེགས་སུ་གཏོང་ཆེད་མི་གཞན་ལ་ཧྭ་པ་བཞིན་ཁ་ཡག་ངོ་དགའ་བྱེད་ཅིང༌།དེ་སྔ་རང་ལ་རོགས་རམ་བྱས་མྱོང་བའི་མི་དེར་བཀོལ་སྤྱོད་ཀྱི་རིན་ཐང་མེད་པར་གྱུར་ཚེ།དེ་མ་ཐག་རྒྱང་བཀྱེད་པ་དང་དེར་འཕྱ་དམོད་བྱེད་པའང་ཡོད།དེ་དང་དེ་ལྟ་བུའི་རིགས་རྣམས་ཀྱི་རྒྱུད་ལ་མ་གྱུར་སེམས་ཅན་ཐམས་ཅད་ཕར་ཞོག་རྒྱལ་ཁབ་དང་མི་རིགས་ཀྱང་མེད་ལ།མདོར་ན་རང་ཉིད་གཅིག་པུའི་ཁེ་ཕན་ལས་མ་འདས།